als_Latn dik_Latn sag_Latn
Portugezi ka shprehur hapur pakënaqësinë e tij që do të kenë vetëm dy ditë kohë për të përgatitur ndeshjen me Barcelonën, ndërkohë që katalanasit një ditë më shumë. Edhe orari nuk i ka pëlqyer
Klasikja e parë e sezonit po troket dhe ashtu si gjithmonë, kur në fushë zbresin dy gjigandët spanjollë të Barcelonës dhe Realit, polemikat nuk mungojnë, vetëm se këtë herë ato janë për ditën kur do të luhet ndeshja. Kristiano Ronaldo u shpreh i pakënaqur me faktin se ndeshja do të luhet këtë të shtunë teksa deklaroi se nuk e kupton këtë vendim të La Ligas, duke qenë se Reali luajti të mërkurën në Champions. Sipas portugezit, një futbollist e kupton mjaft mirë ndryshimin mes dy ditëve kohë për t’u stërvitur e tre, duke theksuar se Reali është i penalizuar, pasi do të ketë një ditë më pak se Barça për ta përgatitur këtë sfidë. Sipas “Topit të Artë” 2013, Liga duhet të jetë më e vëmendshme ndaj këtyre detajeve.
“Nuk e kuptoj pse klasikja duhet të luhet të shtunën, nuk kuptoj dot as orarin, – ka thënë Ronaldo për mediat. Është ndeshja më e madhe dhe duhet të trajtohet në një tjetër mënyrë. Duhet të luhet të dielën. Ata duhet të jenë më të kujdesshëm që këto gjëra të mos përsëriten më në të ardhmen, sepse të gjithë e kanë të qartë që dy ditë rikuperim nuk është e njëjta gjë me 3 ditë rikuperim. Të paktën një profesionist arrin ta bëjë dallimin shumë mirë. Ky është një avantazh i vogël që do ta ketë Barcelona.”
Në ndeshjen me Liverpulin, portugezi realizoi golin e tij të 70-të në Champions, duke qenë vetëm një hap larg rekordit të Raul Gonzales, por fakti që nuk arriti ta barazojë spanjollin pavarësisht rasteve që ju paraqitën nuk përbën problem për portugezin. Ronaldo theksoi se më i rëndësishëm ishte suksesi i “Los Blanco”-s sesa rekordi i tij duke u shprehur se për të dhe Mesin, që aktualisht është në kuotën e 69-të realizimeve në kompeticion europian, është thjesht çështje kohe përpara se ta thyejnë rekordin e Raulit.
Gëzimi i trajnerit
Ançeloti: Po kalojmë një moment fantasik
Karlo Ançeloti i gëzohet suksesit të Realit të Madridit me shifrat 3-0 në “Anfield” përballë Liverpulit. Los Blancos i bënë një nisje fantastike takimit duke hipotekuar fitoren pas vetëm 41 minutave lojë falë dygolëshit të sulmuesit francez Karim Benzema dhe finalizimit të Kristiano Ronaldos dhe Ançeloti nuk ka se si të mos thurë elozhe për paraqitjen e skuadrës së tij. “Unë besoj se kjo ishte një fitore shumë e rëndësishme pasi ne e nisëm ndeshjen duke luajtur shumë mirë në një ambient që karakterizohej nga një atmosferë e bukur futbolli. Fituam përballë një kundërshtari që ne e dinim që përpara sfidës se do të bënte maksimumin për të na krijuar sa më shumë probleme. Jam i kënaqur mbi të gjitha sepse po rritemi nga ndeshja në ndeshje dhe lojtarët sa më shumë kohë kalon aq më shumë po përmirësohen”.
Këtë herë Ançeloti nuk mund të shpëtonte pa folur për klasiken e kësaj fundjave pasi tashmë ajo është ndeshja e radhës për Realin e tij. “Po kalojmë një moment shumë të mirë. Jemi duke luajtur bukur si skuadër, të gjithë futbollistët përpiqen të ndihmojnë njëri-tjetrin në fushë dhe ky është një aspekt shumë pozitiv. Por ashtu si ne edhe Barcelona shkon në klasike në gjendjen e saj ideale. Ne tashmë duhet të rikuperojmë energjitë e humbura edhe pse për ta bërë diçka të tillë nuk kemi shumë kohë. Pavarësisht ndonjë problemi të mundshëm unë do të hedh në fushë në Bernabeu të shtunën skuadrën më kompetitive të mundshme”.
Mbrojtësi
Arbeloa: Në klasike do të luajë Karvahal
Alvaro Arbeloa nuk beson se mund të ruajë vendin e tij si titullar për klasiken e futbollit spanjoll pavarësisht paraqitjes së mirë kundër Liverpulit në Champions League. Mbrojtësi i Realit të Madridit beson se trajneri Karlo Ançeloti do të rikthejë Dani Karvahal në pozicionin e mbrojtësit të djathtë për ndeshjen e së shtunës kundër Barcelonës në “Santiago Bernabeu”. “Nës do të tregohem i sinqertë, unë mendoj se do të luajë Dani. Duke parë se si trajneri e bënë rotacionin e skuadrës, mendoj se do të jetë Karvahal titullar. Megjithatë, nëse unë do të futem në fushë si zëvendësues në pjesën e dytë për të ruajtur rezultatin, atëherë kjo do të jetë një shenjë e mirë. Nëse dikush më thotë se do të fitojmë, atëherë s’ka problem që nuk do të luaj”, – ka thënë Arbeloa, i cili më pas ka thënë disa fjalë është për rikthimin në Liverpul. “Ka qenë e çuditshme që të jem në atë fushë si kundërshtar.”
Bejl ende jashtë
Ramos kthehet të stërvitet me grupin
Serxhio Ramos për herë të parë është kthyer të stërvitet me pjesën tjetër të grupit dhe synon që të jetë në fushë për ndeshjen klasike të Realit të Madridit kundër Barcelonës. Në ndryshim nga Ramos, nuk mund të thuhet e njëjta gjë për Garet Bejl, i cili vazhdon stërvitje të diferencuar. Ramosit i është dashur të braktisë grumbullimin e kombëtares spanjolle më 6 tetor për ndeshjet kundër Sllovakisë dhe Luksemburgut për shkak të shqetësimit muskulor që e pengonte për të luajtur. Edhe pse e ka pasur në klub për të monitoruar rikuperimin e tij, Reali i Madridit nuk e ka përdorur për ndeshjet kundër Levantes në kampionat dhe Liverpulit në Champions League. Më në fund Ramos mund të jetë gati për të luajtur dhe përpara është sfida me Barcelonën.
Kolumbiani
Hames: Do të jetë një klasike e vështirë
Mesfushori kolumbian i Realit të Madridit, Hames Rodrigez, siguron se është i qetë përpara klasikes së tij të parë kundër Barcelonës, e cila do të luhet të shtunën në “Santiago Bernabeu” dhe që e ka cilësuar si një ndeshje të vështirë që duhet përballur me shumë përgjegjësi. “Duhet të qëndroj i qetë, sepse një klasike është gjithmonë e vështirë, por dua që ta përballojmë me shumë përgjegjësi dhe të jem në gjendje të ndihmoj skuadrën për të marrë maksimumin nga kjo ndeshje”, – ka thënë numri 10 për mediat spanjolle. Kolumbiani e pranon se i duhet ende kohë që të përshtatet në klub. “Jam shumë mirë. Kemi një grup shumë të fortë dhe psikologjikisht jemi të bashkuar. Megjithatë unë jam ende i ri dhe të gjithë po më ndihmojnë që të përshtatem sa më mirë për të dhënë maksimumin në fushë.”
Me sytë nga Barça
Modriç: Me Liverpulin e morëm lehtshëm
Luka Modriç ka thënë se Reali i Madridit nuk e ka përdorur të gjithë forcën e vet për të mposhtur Liverpulin të mërkurën në mbrëmje në ndeshjen e Champions League, sepse një sy e kishin nga klasikja e së shtunës. “Muajin e fundit, ndoshta edhe pak më gjatë, ne jemi parë në një formë shumë të mirë, – ka thënë mesfushori kroat. Kemi treguar se jemi në formë të mirë edhe në një stadium ikonë për futbollin. Goli i parë i theu, sepse humbën entuziazmin pas një goli spektakolar. Ndërsa në pjesën e dytë ne e ulëm ritmin për shkak se dëshironim të kursenim energji për të shtunën.”
Iniesta: Mezi pres që Mesi ta thyejë rekordin në Bernabeu
mesfushori katalanas uron që argjentinasi të thyejë rekordin e Telmo Zarras në Madrid, duke goditur më fortë rivalët e tyre historik të Realit të Madridit
Andres Iniesta ka pranuar hapur se dëshiron të shikojë shokun e tij të skuadrës Lionel Mesi të thyejë rekordin e golave të shënuar në La Liga të shtunën kundër Realit të Madridit pikërisht në stadiumin e madrilenëve. Mesit i duhen vetëm dy gola për të kaluar rekordin e Telmo Zarra me 251 gola dhe shansin e radhës e ka në klasiken që do të zhvillohet në “Bernabeu”. 30-vjeçari thekson se në një përballje të tillë mes dy ekipeve tepër cilësore, ato që vendosin janë detajet.
“Është e vështirë të parashikosh se çfarë mund të ndodhë në klasike. Për shkak të rivalit dhe për detajet. Janë pikërisht detajet ato që përcaktojnë se si do të shkojë takimi. Të dyja skuadrat kanë shumë cilësi. Synimi ynë është shfrytëzojmë armët tona më të forta. Gjithmonë flasim për një betejë futbollistike, duhet të jesh më i miri në në të gjitha aspektet nëse dëshiron të fitosh”. Edhe kjo përballje, sipas Iniestës, nuk do të ndryshojë shumë sa i përket strategjisë krahasuar me sfidat e viteve të fundit. “Reali do të synojë të na kapë në befasi nëpërmjet kundërsulmit, ndërsa ne do të kërkojmë të jemi sa më efektivë dhe ta qarkullojmë sa më shumë topin për të minimizuar rreziqet. Ne nuk duhet të shkojmë në Madrid me mendjen se është një fushë e lehtë, duke u bazuar te fakti se kohët e fundit kemi fituar shpesh në “Santiago Bernabeu”.
Duhet të kemi mentalitetin e fituesit dhe jo të mendojmë se çfarë kemi bërë në të kaluarën. Ky do të ishte një gabim i madh”. Në mitikun “Santiago Bernabeu” Lionel Mesi mund të thyejë rekordin e Telmo Zarras për sa i përket golashënuesit më të mirë në historinë e La Ligas. Don Andres golat e argjentinasit i sheh vetëm në funksion të fitores së Barcelonës. “Barazimi është opsioni më pak i mundshëm. Sepse, nëse Mesi arrin të kalojë Zarran, do të kemi më shumë mundësi për të fituar. Nëse Leo do ta thyejë në “Santiago Bernabeu” këtë rekord, kënaqësia jonë nuk do të jetë nëse e duartroket publiku, por në faktin se mund të fitojmë.”
Ndaj Los Blancos pritet të debutojë me fanellën e Barçës Luis Suarez, të cilin Iniesta e sheh në formë të shkëlqyer. “Luis Suarez është shumë mirë, për fat të mirë ka ardhur momenti që ai të luajë. Shpresoj të ndihet mirë dhe i lumtur sikurse ka qenë gjithmonë”. Në fund Iniesta foli me superlative edhe për Nejmar, që po tregon potencialin e tij pas një viti që më shumë i shërbeu për t’u përshtatur me ambientin katalanas.
FIFA jep leje
Mesi mund të përgëzohet në Madrid
FIFA ka dhënë miratimin e vet për një mirënjohje publike për Lionel Mesin gjatë ndeshjes me Realin e Madridit, apo edhe më pas, në momentin që argjentinasi do të mposhtë rekordin e Telmo Zara me 251 gola në La Liga. Mesi është vetëm dy gola larg rekordin që po zgjat prej gjashtë dekadash dhe mund të parakalohet që në ndeshjen e së shtunës në “Santiago Bernabeu” kundër Realit. “Është një çështje e brendshme dhe varet nga federata e vendit të përfshirë në këtë çështje. Nuk ka asnjë rregull specifik”, – ka thënë zëdhënësi i FIFA-s. Havier Tebas, presidenti i Ligës Spanjolle, gjithashtu favorizon mirënjohjen publike për sulmuesin e Barcelonës. “Mesi meriton të përgëzohet dhe nëse kalon rekordin e Zarras, atëherë duhet reflektuar për këtë çështje. Do të jetë një moment historik”, – ka komentuar Tebas. Megjithatë, Federata Spanjolle e Futbollit (RFEF) ka theksuar se nuk ka në plan asnjë ceremoni për këtë çështje, as gjatë dhe as pas klasikes. “Ne nuk kemi marrë asnjë kërkesë nga Barcelona apo dikush tjetër për këtë çështje, – ka thënë zëdhënësi i RFEF. Ne jemi në dijeni që për këtë çështje është folur në media, por për momentin nuk kemi marrë në konsideratë asgjë. Nuk e di nëse është brenda rregullave, pasi është diçka që nuk është bërë kurrë më parë.
Mesfushori kroat
Rakitiç shpreson të jetë titullar kundër Realit
Ivan Rakitiç ka vënë në shënjestër të jetë mes 11 të përzgjedhurëve të Luis Enrikes në klasiken që do të zhvillohet këtë të shtunë. Mesfushori kroat, i cili i realizoi 2 gola Realit në “Santiago Bernabeu” vitin e kaluar kur mbante veshur fanellën e Seviljas beson se mund ta përsërisë diçka të tillë edhe me Barcelonën. “Kam ëndërruar të luaja në një klasike që kur isha fëmijë, por tani nuk dua më të ëndërroj pasi dëshiroj ta jetoj një ndeshje të tillë. Falë Zotit më është dhënë kjo mundësi dhe për këtë arsye po punoj fort pasi dua të luaj dhe të shfaq formën time më të mirë në Bernabeu.
Të luajnë në një ndeshje si kjo është ëndrra e shumë personave. Shpresoj që edhe këtë sezon ndaj “Los Blanco”-s të përsëris dy golat e vitit të kaluar”. Rakitiç ka qenë një nga lojtarët më në formë te Barcelona gjatë muajve të fundit. 26-vjeçari kroat deri tani ka luajtur në 8 ndeshje duke realizuar 2 gola por mbi të gjitha ka qenë përcaktues me pasimet e shumta për gol që u ka dhënë shokëve të tij të skuadrës. Ish futbollisti i Seviljas thekson se tek forma e tij e mirë ka ndikuar shumë fakti që ai përgatitet njësoj për çdo ndeshje. “Unë kam një ritual timin dhe punoj fort për t’u përgatitur sa më mirë për çdo ndeshje. Kur fola për realizimin e një ëndrre nuk u shpreha vetëm për klasiken pasi ëndrra ime është të mbaj veshur fanellën e Barcelonës në çdo ndeshje”. Por në klasiken e kësaj fundjave nuk do të ketë brenda vetëm një derbi mes Realit dhe Barçës pasi do të ketë edhe një miniderbi kroatësh në mesfushë mes Modriç dhe Rakitiç. “Modriç është një person shumë pozitiv dhe unë kuptohem shumë mirë me të. Megjithatë në klasike dëshiroj ta mund.”
Përfundon ndëshkimi
Sqarohen dyshimet, Suarez i gatshëm për të luajtur
Federata Ndërkombëtare e Futbollit (FIFA) ka konfirmuar dje se uruguajiani Luis Suarez mund të luajë të shtunën në klasiken mes Barcelonës dhe Realit të Madridit, pasi do t’i ketë përfunduar koha e ndëshkimit. “Ai do të jetë gati të luajë ndeshje zyrtare me Barcelonën që nga data 25 tetor 2014”, – ka thënë zëdhënësi i FIFA-s. Në këtë mënyrë FIFA ka adoptuar vendimin që ka dhënë Gjykata e Arbitrazhit Sportiv në muajin gusht, duke lënë në fuqi vendimin se ndëshkimi filloi më 25 qershor. “Pavarësisht pezullimit me 9 ndeshje zyrtare me vendin e tij, Gjykata e Arbitrazhit Sportiv ka konfirmuar se pezullimi me 4 muaj për Luis Suarez përfundon më 24 tetor në mesnatë”, – ka thënë FIFA. Në këtë mënyrë i është dhënë fund çdo dyshimi të ngritur nga mediat spanjolle, të cilat kanë raportuar se Barcelona mund të ndëshkohej nëse do të kishte të grumbulluar Suarezin.
Fakte për klasiken
– Reali i Madridit ka fituar vetëm 2 nga 12 ndeshjet e fundit me Barcelonën (2 barazime dhe 8 humbje).
– Skuadra e Karlo Ançelotit ka fituar pesë ndeshjet e fundit në kampionat, duke shënuar mesatarisht pesë gola për ndeshje.
– Barcelona ka mundësinë të vendosë rekordin për ndeshjet radhazi pa pësuar gol (9, aktualisht ka 8).
– Gjigandët katalanas janë të pamposhtur në 13 ndeshje në kampionat (9 fitore dhe 4 barazime). Humbjen e fundit e kanë pësuar në prill kundër Granadas.
– Barcelona është e pamposhtur në 11 ndeshjet e fundit në Madrid (8 fitore dhe 3 barazime), ku humbjen e fundit e ka pësuar në mars të vitit 2013 ndaj Realit me rezultatin 2-1.
– Mes tyre, Nejmar (tetë) dhe Mesi (shtatë) kanë shënuar të njëjtën sasi golash në kampionat sa edhe Ronaldo (15) deri në këtë moment.
– Të dyja skuadrat kanë shënuar gol në 16 klasiket e fundit, duke shënuar kështu ecurinë më të gjatë në histori.
– Hera e fundit që njëra prej skuadrave nuk ka shënuar gol ka qenë në gjysmëfinalen e Champions League në vitin 2011 kur Barcelona fitoi 2-0 në Madrid.
– Reali i Madridit është skuadra që ka shënuar më shumë gola në pesë kampionatet më të rëndësishme; kurse Barcelona është skuadra e vetme që ende nuk ka pësuar asnjë gol.
– Lionel Mesi ka shënuar 250 gola në La Liga, 1 gol pas rekordit të të gjitha kohërave që mbahet nga Telmo Zarra.
– Kristiano Ronaldo ka shënuar në 15 nga 16 ndeshjet e fundit në kampionat (24 gola).
als_Latn als_Latn als_Latn als_Latn hrv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn dzo_Tibt als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn